b'\n_START_ARTICLE_\nAntimikotik\n_START_PARAGRAPH_\nAntimikotiki ali protiglivi\xc4\x8dna (protiglivna) zdravila, so zdravila, ki se uporabljajo za zdravljenje glivi\xc4\x8dnih oku\xc5\xbeb. Uporabljajo se bodisi lokalno, na primer v obliki mazila, ali pa sistemsko, zlasti peroralno ali v obliki injekcij.\n_START_SECTION_\nMehanizem delovanja\n_START_PARAGRAPH_\nAntimikotiki delujejo na glivno celico, medtem ko v optimalnem primeru ne delujejo na \xc4\x8dlove\xc5\xa1ke elice. Ker so glivne celice precej podobne \xc4\x8dlove\xc5\xa1kim, saj obe vrsti celic sodita med evkariontske celice, je selektivnost te\xc5\xbeko dose\xc4\x8di. Glavni razliki v celicah sta ti, da ima glivna celica celi\xc4\x8dno steno, ki je pri \xc5\xbeivalskih celicah ni, ter da ima v celi\xc4\x8dni membrani namesto holesterola prisoten ergosterol. \xc5\xa0tevilne u\xc4\x8dinkovine zavirajo sintezo ergosterola ali celi\xc4\x8dne stene ter tako po\xc5\xa1kodujejo glivno celico. Nekatere u\xc4\x8dinkovine delujejo na sintezo glivne DNK.\n_START_SECTION_\nAzolni antimikotiki\n_START_PARAGRAPH_\nGre za sintezne u\xc4\x8dinkovine, ki zavirajo encim 14\xce\xb1-demetilazo in s tem prepre\xc4\x8dujejo sintezo ergosterola iz lanosterola. Te u\xc4\x8dinkovine zavirajo tudi sintezo steroidov v \xc4\x8dlove\xc5\xa1kem organizmu.'